Sosialistisk kor

Et **sosialistisk kor**, eller **Sos-Kor**, er et sangkor der repertoaret har en sosialistisk profil. Noen av korene har vært medlemsorganisasjoner støttet via Sosialistisk opplysningsforbund.

## Sosialistiske kor i Norge (utvalg)
I Norge var Sosialistisk opplysningsforbund (SO) en pådriver for å starte sosialistiske kor som ledd i «kulturkampen på den norske venstrefløyen»; forbundet skrev følgende i en bok utgitt i 1977:Ei hovudoppgåve for SO er å sørge for ideologisk og poltitisk skolering i marxistisk teori og analyse. Derfor gir SO ut ei rekke publikasjonar, m.a. denne grunnboka i politisk organisering. [---] Men SO prøver også å reise kulturkampen i sin fulle bredde på den norske venstrefløyen. Viktige tiltak er å starte kor, musikk-grupper, få i gang teaterarbeid osb. Sosialistisk kulturkamp er noko meir enn å dyrke den borgerlege fin-kulturen. Det er m.a. å gjenreise arbeidarklassen sin eigen kultur, slik den dels blømde i mellomkrigstida. Her ligg ei stor oppgåve for SO.I boka *50 grader av rødt* av Alf Skjeseth og Ivar Sekne, blir det hevdet at Sosialistisk kor flere steder i landet ble dannet som alternativ til de «røde» korene. De «sosialistiske» korene hadde sitt tyngdepunkt i og rundt SV i Oslo. De «røde» korene var formelt upolitiske, men reelt knyttet til ml-bevegelsen.

### Alta
Sosialistisk kor i Alta er registrert Norges kulturkalender 1987/88.

### Bergen
I 1980 urfremførte Sosialistisk Kor i Bergen bestillingsverket *Reisen til landet «Ingen steder» : et Syngespill om utopier*, som var komponert av Guttorm Guttormsen med tekst av Christer Persson, med støtte fra Norsk kulturråd, Det norske komponistfond og Rikskonsertene.

### Bodø
I november 1979 ble Halvdan Sivertsen engasjert som dirigent for Sosialistisk kor i Bodø.

### Bærum
I perioden 1975–1980 leide Sosialist Kor Bærum øvingslokaler på Forbundssenteret Haugtun.

### Finnsnes
Sosialistisk kor på Finnsnes er registrert i Norges kulturkalender 1987/88.

### Harstad
Sosialistisk kor i Harstad er registrert Norges kulturkalender 1987/88.

### Oslo
Sos-Kor i Oslo ble etablert i 1975, det vil si samme år som koret i Trondheim. Oslo-koret bestod av rundt 60 sangere, og deres signaturverk ble korverket som ble komponert rundt den chilenske dikteren Pablo Nerudas diktsyklus Canto General fra 1944. I 2004 satte Sos-Kor i Oslo opp Bertolt Brechts *Forandre verden, den trenger det – Brecht i vår tid*, med tekster av Kurt Weill og Hanns Eisler. Dirigent var Per Arne Olsen.

I Oslo fant man også «Vestkanten Sosialistiske Kor», som ble etablert i 1979 og nedlagt 28. mars 2009. Gerd-Liv Valla skriver at hun sang i dette koret i 1985.

Sosialistisk kor i Oslo fremførte i 1984 i Trondheim, musikkspillet *Glassberget* komponert av Tor Halmrast, etter Tor-Åge Bringsværds skuespill med samme tittel. Musikkspillet ble kalt *kopra*, da det var en blanding av korverk og opera.

### Sandnes
SJOKK – Sosialistisk kor er et blandakor i Sandnes og Jæren som oppgir å ha «som formål å fremme sosialistiske idéer gjennom sang og musikk. Koret ble stiftet i 1981 av sangglade, entusiastiske sosialister». 

### Stavanger
Et sosialistisk kor er i 1983 registrert i verket *Musikken og vi.* 

### Sør-Varanger
Sosialistisk Kor i Sør-Varanger ga i 1980 ut LP-en *Vi vil tænde*. Det var siden registrert Norges kulturkalender 1987/88.

### Tromsø
Tromsø Sosialistiske kor eksisterte i perioden 1978–1997.

### Trondheim

I Trondheim ble Sos-Kor (rundt 30 sangere) etablert i 1975. og har blant annet utgitt *I all vår nakenhet* med tekster av Arild Nyquist og Lars Martin Myhre (1998), medvirket på Arild Nyquists *I sans og samling* (1999) , samt med sin dirigent Tone Åse på 1990-tallet i større grad forsøkt et improvisatorisk uttrykk. I 1987 medvirket dette koret i innspillingen av Henning Sommerros verk *Bless you forever my darling*.

Koret ble nedlagt i 2022.

## Se også
* Rødt Kor

## Referanser


## Eksterne lenker
* 
* Sosialistisk kor i Oslos hjemmeside